LV Eiropas Savienības Oficiālais Vēstnesis C 176/29

Maznozīmīga grozījuma apstiprināšanas pieteikums saskaņā ar Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 53. panta 2. punkta otro daļu

(2016/C 176/09)

Eiropas Komisija ir apstiprinājusi šo maznozīmīgo grozījumu Komisijas Deleģētās regulas (ES) Nr. 664/2014 (1) 6. panta 2. punkta trešās daļas nozīmē.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Regulas (ES) Nr. 1151/2012 (2) 53. panta 2. punkta otro daļu

VULTURE

ES Nr.: IT-PDO-0105-01390 – 21.10.2015.

ACVN ( X ) AĢIN ( ) GTĪ ( )

1. Pieteikuma iesniedzēja grupa un tās likumīgās intereses

Consorzio di Tutela della Denominazione di Origine Protetta per l’olio extravergine di oliva Vulture Via Piano di Chiesa 85027 Rapolla (PZ) ITALIA

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☒ Produkta apraksts — ☒ Izcelsmes apliecinājums — ☒ Ražošanas metode — ☐ Saikne — ☐ Marķējums — ☒ Cits: pārbaudes struktūras atsauces datu ieviešana

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, neveicot grozījumus publicētajā vienotajā dokumentā. — ☒ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, veicot grozījumus publicētajā vienotajā dokumentā. — ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ vienotais dokuments (vai līdzvērtīgs dokuments) nav publicēts. — ☐ Ar reģistrētu GTĪ apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Produkta apraksts

Šķirne

Teikumu:

“Ar ACVN Vulture apzīmēto neapstrādāto augstākā labuma olīveļļu iegūst, smalcinot šādu šķirņu olīvas: vismaz 70 % apmērā – “Ogliarola del Vulture”; var izmantot arī šādas šķirnes (atsevišķi vai apvienojumā), nepārsniedzot 30 %: “Coratina”, “Cima di Melfi”, “Palmarola”, “Provenzale”, “Leccino”, “Frantoio”, “Cannellino” un “Rotondella”.”

aizstāj ar teikumu:

“Ar ACVN Vulture apzīmēto neapstrādāto augstākā labuma olīveļļu iegūst, smalcinot šādu šķirņu olīvas: vismaz 60 % apmērā – “Ogliarola del Vulture”; var izmantot arī šādas šķirnes (atsevišķi vai apvienojumā), nepārsniedzot 40 %: “Coratina”, “Cima di Melfi”, “Palmarola”, “Provenzale”, “Leccino”, “Frantoio”, “Cannellino”, “Rotondella”, “Nocellara” un “Laudolia”.”

Eļļas Vulture iegūšanā “Ogliarola del Vulture” šķirnes olīvu īpatsvars no 70 % samazināts līdz 60 % no kopējā olīvu daudzuma. Tādējādi ACVN Vulture eļļas iegūšanā izmantoto pārējo šķirņu olīvu īpatsvars no 30 % palielināts līdz 40 %. Turklāt starp atļautajām šķirnēm iekļautas šķirnes “Nocellara” un “Laudolia”, taču nepārsniedzot 40 %.

Šāds grozījums izriet no prasības lietderīgi izmantot visu teritorijā esošo olīvu kultūru, un tā pamatā rezultāti, ko ieguva gan Potencas (Potenza) tirdzniecības kamera – pārbaudes struktūra –, gan Bazilikatas zinātnisko pētījumu universitāte (Università degli studi della Basilicata), vairākus gadus analizējot ģeogrāfiskajā apgabalā iegūto olīveļļu, un šie rezultāti liecināja, ka ieviestās proporcijas nemaina Vulture eļļas raksturīgās īpašības, jo pārsvarā esošās “Ogliarola del Vulture” šķirnes olīvu īpatsvara procentuālais apjoms (aptuveni 60 %) garantē, ka eļļai ir tai raksturīgās īpašības.

Abu šķirņu – “Nocellara” un “Laudolia” – iekļaušana, nodrošinot ģeogrāfiskā apgabala olīvu kultūru pilnīgāku izmantošanu, ļauj saglabāt nemainīgas produkta galvenās īpašības.

Skābums

Oleīnskābē izteiktais skābums no < = 0,5 % samazināts līdz < = 0,38 %.

Pēdējo gadu uzlabojumi ražošanas metodēs un procesos ir ļāvuši samazināt šo īpatsvaru un uzlabot eļļas kvalitāti.

Peroksīda skaitlis

Lai uzlabotu eļļas kvalitāti, peroksīda skaitlis (mekv. aktīvā O2/kg) no < = 11 samazināts līdz < = 10.

Pēdējo gadu uzlabojumi ražošanas metodēs un procesos ir ļāvuši samazināt arī peroksīdu īpatsvaru un uzlabot eļļas kvalitāti.

Organoleptiskā novērtēšana

Svītro šādu teikumu:

“tomātu garšas mediāna 4–6”.

Šāds grozījums kļuvis vajadzīgs tāpēc, ka vairākus gadus veikto pārbaužu un analīžu rezultātā ir kļuvis skaidrs, ka, neraugoties uz produkta specifikācijas ievērošanu, organoleptiskajā novērtēšanā šī īpašība ne vienmēr ir jūtama. Ļoti iespējams, ka šī īpašība iekļauta specifikācijā, kļūdaini balstoties uz tādu analīžu rezultātiem, kuras veiktas ar nereprezentatīvu paraugu skaitu, un tādu gadu skaitu, kuros netika ņemta vērā mainība saistībā ar ražas dažādību pa gadiem.

Izcelsmes apliecinājums

Pievieno šādus teikumus:

““Ogliarola del Vulture” šķirnes un citu šķirņu olīvkoku stādījumi var būt tiklab olīvbirzī, kas atrodas vienā un tajā pašā kadastrālajā zemesgabalā, kā olīvbirzīs, kas atrodas dažādos zemesgabalos, kas pieder vienam un tam pašam olīvu audzētājam vai dažādiem olīvu audzētājiem. Ja olīvu audzētāji ir dažādi, tad, lai nodrošinātu un atvieglotu kontroles darbību, tiem jāiesniedz viens kopējs pieteikums dalībai kontroles sistēmā, jāievāc olīvas vienās un tajās pašās dienās un jānogādā olīvas uz vienu un to pašu spiestuvi.”

Turklāt norādīts, ka ar šo ACVN apzīmētā produkta iegūšanai izmantojamo olīvu proporcionālo sadalījumu var veikt ne tikai vienā un tajā pašā zemesgabalā, bet arī dažādos viena un tā paša olīvu audzētāja vai dažādu olīvu audzētāju zemesgabalos: ja olīvu audzētāji ir dažādi, tad, lai nodrošinātu un atvieglotu kontroles darbību, tiem jāiesniedz viens kopējs pieteikums dalībai kontroles sistēmā, jāievāc olīvas vienās un tajās pašās dienās un jānogādā olīvas uz vienu un to pašu spiestuvi. Ievērojot to, ka jaunie stādījumi veikti dažādos laikos un pēc “Ogliarola del Vulture” šķirnes olīvkoku stādījumiem, kā dēļ starp “Ogliarola del Vulture” šķirnes olīvkokiem pārējo šķirņu olīvkoki parasti nav sastopami, bet aizņem citus zemesgabalus, kļuvis nepieciešams piemērotāk reglamentēt olīvu novākšanu un smalcināšanu.

Ražošanas metode

Teikumu:

“Olīvu maksimālā raža nedrīkst pārsniegt astoņas tonnas no hektāra”

aizstāj ar teikumu:

“Olīvu maksimālā raža nedrīkst pārsniegt astoņas tonnas no hektāra + 20 % augstas ražas gados”.

Šāda grozījuma pamatā ir tas, ka parastos gados maksimālā astoņu tonnu raža ir atbilstīgs ierobežojums, turpretim augstas ražas gados tas ir izrādījies ļoti apgrūtinošs ražotājiem, ņemot vērā arī olīvkoku ražas apjoma mainīgumu.

Pēdējos gados veikto analīžu rezultāti liecina, ka šādos gados ražas palielināšana par 20 % ļauj saglabāt Vulture eļļas kvalitāti tādu, kāda tā paredzēta produkta specifikācijā.

Marķējums

Teikumu:

“Nosaukums Vulture atveidojams, ievērojot šādus parametrus: — : burtu garnitūra : Korinna regular, — : ārējo rakstzīmju lielums : 24,3, — : priekšplāna rakstzīmju krāsa : zeltaina 872 U, — : iekšējo rakstzīmju lielums : 17,9, — : apēnoto rakstzīmju krāsa : Pantone8 580 cv, — : ietvara krāsa : Pantone8 580 cv. ”

aizstāj ar:

“Aizsargāto cilmes vietas nosaukumu Vulture marķējumā norāda ar skaidriem, neizdzēšamiem burtiem, kas pēc krāsas krasi atšķiras no etiķetes krāsas un labi izceļas uz visu pārējo marķējumā izmantoto norāžu fona, un ar šādu logotipu, kurā izmantota Sabon Bold burtu garnitūra: ”

Šāda grozījuma pamatā ir ražotāju prasība, lai logotips informētības un tirdzniecības ziņā būtu efektīvs.

Pievienots teikums:

“Uz etiķetēm līdztekus ražas gadam un produkcijas partijai jābūt visām norādēm, kas paredzētas likumos un tirdzniecības standartos.”

Šāda grozījuma pamatā ir prasība, lai norāde atbilstu tādai specifikācijai, kura vienmēr tiek pielāgota iespējamiem tiesību aktu grozījumiem.

Citi grozījumi

Pievienots teikums:

“Produkta atbilstību specifikācijai pārbauda kontroles struktūra saskaņā ar spēkā esošajiem Kopienas tiesību aktiem. Izraudzītā publiskā kontroles iestāde ir Potencas Tirdzniecības kamera (Camera di Commercio di Potenza) – sekretariāta e-pasts: segreteriagenerale@pz.camcom.it – sertificētā e-pasta adrese: ccia.potenza@pz.legalmail.it – tālr. 0971 41211 – fakss 0971 412226 .”

Iekļauta kontroles iestādes kontaktinformācija, kas nav spēkā esošajā specifikācijā.

VIENOTS DOKUMENTS

VULTURE

ES Nr.: IT-PDO-0105-01390 – 21.10.2015.

ACVN ( X ) AĢIN ( )

1. Nosaukums

Vulture

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļas un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

Ar ACVN Vulture apzīmētās neapstrādātās augstākā labuma olīveļļas fasēšanas brīdī tās raksturīgajām īpašībām jābūt tādām, kādas norādītas še turpmāk.

1 – Fizikālās un ķīmiskās īpašības

Skābums, izteikts oleīnskābē: < = 0,38 %

Peroksīda skaitlis (mekv. aktīvā O2/kg): < = 10;

kopējais polifenolu saturs: = > 150;

K232 : < = 2,0.

2 – Organoleptiskās īpašības

Krāsa: dzintardzeltena ar zaļiem ietonējumiem

Smarža/garša:

augļainums : mediāna 4–6 ar iespējamām pļautas zāles niansēm Rūgtenums : vāji/vidēji izteikts, mediāna 2–6 Sīvums : vāji/vidēji izteikts, mediāna 2–6.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Ar ACVN Vulture apzīmēto neapstrādāto augstākā labuma olīveļļu iegūst, smalcinot šādu šķirņu olīvas: vismaz 60 % apmērā – “Ogliarola del Vulture”; var izmantot arī šādas šķirnes (atsevišķi vai apvienojumā), nepārsniedzot 40 %: “Coratina”, “Cima di Melfi”, “Palmarola”, “Provenzale”, “Leccino”, “Frantoio”, “Cannellino”, “Rotondella”, “Nocellara” un “Laudolia”.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visas darbības, kas saistītas ar produktu, kurš apzīmēts ar ACVN Vulture, proti, olīvu ražošana un pārstrāde un eļļas uzglabāšana, jāveic noteiktajā ražošanas apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produktu var iepakot gan ražošanas apgabalā, gan ārpus tā: jebkurā gadījumā jābūt garantētai kontrolei un izsekojamībai, uz preču pavadzīmes vienmēr norādot eļļas partiju un spiestuvi, kur eļļa iegūta.

Tirdzniecībā eļļa piedāvājama stikla vai alvota skārda tarā, kuras ietilpība nepārsniedz piecus litrus. Turklāt produktu drīkst fasēt vienreiz lietojamos maisiņos.

3.6. Ar reģistrēto nosaukumu apzīmētā produkta marķēšanas īpašie noteikumi

Aizsargāto cilmes vietas nosaukumu Vulture marķējumā norāda ar skaidriem, neizdzēšamiem burtiem, kas pēc krāsas krasi atšķiras no etiķetes krāsas un labi izceļas uz visu pārējo marķējumā izmantoto norāžu fona, un ar šādu logotipu, kurā izmantota Sabon Bold burtu garnitūra:

Paredzēta iespēja pievienot šādus apzīmējumus: “olio extravergine di oliva a denominazione di origine protetta” (“neapstrādāta augstākā labuma olīveļļa ar aizsargātu cilmes vietas nosaukumu”) vai “olio extravergine di oliva DOP” (“neapstrādāta augstākā labuma olīveļļa ar ACVN”).

Uz etiķetēm līdztekus ražas gadam un produkcijas partijai jābūt visām norādēm, kas paredzētas likumos un tirdzniecības standartos.

Aizliegts pievienot nosaukumam jebkādu apzīmējumu, kas nav īpaši paredzēts produkta specifikācijā; tomēr tad, ja pildīšanu pudelēs veic trešā persona, ir atļauta norāde “Olio imbottigliato dal produttore all’origine” (“Eļļu pildījis pudelē ražotājs eļļas ieguves vietā”) vai norāde “olio imbottigliato nella zona di produzione” (“Eļļa pildīta pudelē ražošanas apgabalā”).

Paredzēta iespēja izmantot norādes attiecībā uz saimniecībām, uzņēmuma oficiālo nosaukumu vai privātiem zīmolvārdiem ar nosacījumu, ka tiem nav patērētāju maldinošs raksturs.

Atļauts lietot logotipu un informāciju par to, ka eļļa iegūta ar bioloģiskās ražošanas metodi.

Ja produkts fasēts vienreiz lietojamos maisiņos, uz tiem jābūt norādītam aizsargātajam nosaukumam, partijai, ražošanas gadam un pārbaudes struktūras piešķirtam kārtas numuram.

Iepakotājiem atļauts lietot savas kontroletiķetes un pudeles kakla apsējus.

4. Ģeogrāfiskā apgabala īsa definīcija

Olīvām, kas paredzētas ar ACVN Vulture apzīmētās neapstrādātās augstākā labuma olīveļļas ražošanai, jābūt audzētām un pārstrādātām šādu pašvaldību administratīvajā teritorijā: Melfi, Rapolla, Barile, Rionero in Vulture, Atella, Ripacandida, Maschito, Ginestra un Venosa.

5. Saikne ar ģeogrāfisko apgabalu

Noteiktā ģeogrāfiskā apgabala raksturīga iezīme, ar ko tas pazīstams, ir Vultures (Vulture) kalns; ar šādu nosaukumu apzīmēts aprimis vulkāns, kas atrodas Dienvidapenīnu vidusdaļā aptuveni 60 km attālumā no jūras krasta. Olīvkokiem atvēlētie zemesgabali eļļas Vulture ražošanai atrodas uz Vultures nogāzēm, kas vērstas pret austrumiem un dienvidaustrumiem, jo kalns ietekmē mikroklimatu un aizsargā olīvkokus no ziemas aukstajiem vējiem. Noteiktais apgabals plešas 400–700 m augstumā virs jūras līmeņa, un tajā valda īpašs mikroklimats, kam raksturīgas kontinentāla klimata iezīmes ar garām un aukstām ziemām un īsām un bieži vien sausām vasarām.

Gada vidējais nokrišņu daudzums sasniedz 750 mm, bet vidusdaļas apgabalos – līdz pat 1 000 mm. Nokrišņi izkrīt galvenokārt rudens un ziemas periodā, arī pavasarī to daudzums ir samērā pietiekams; nokrišņi sastopami arī pavasara nogalē un vasarā.

Gada vidējā temperatūra ir 14–15 °C, bet visaukstākie mēneši ir janvāris un februāris, kad vidēji tā ir 4–6 °C, taču temperatūra bieži vien noslīd arī zem nulles: šādos apstākļos olīvkoki atrodas tuvu izdzīvošanas robežai, un to stādījumi augstākajos apvidos saskaras ar kastaņu kultūrai atvēlētajām platībām. Ražošanas apgabala klimats, ko var saukt drīzāk par aukstu, nosaka to, ka tur iegūtajā olīveļļā ir augstāks polifenolu saturs, – to pierādījuši vairāki autori. Vulkāniskās izcelsmes augsnes ir sevišķi auglīgas, jo tās cēlušās no tādiem magmatiskajiem iežiem kā vulkāniskais tufs un leicīts, kas bagāti ar fosfora, kālija un kalcija anhidrīdiem, un tās satur samērā daudz organiskās vielas – aptuveni 6 %. Saskaņā ar pētījumiem, ko veikusi Bazilikatas universitāte, zinātniskās pētniecības centrs Metapontum Agrobios un reģionālais lauksaimniecības un lauku attīstības departaments, Vultures augsnes ir bagātas ar apmaiņas kāliju (vidēji pārsniedz 450 ppm), apmaiņas kalciju (vidēji pārsniedz 3 000 ppm) un apmaiņas magniju (vidēji pārsniedz 170 ppm). Augā kālijs atrodas galvenokārt šūnu dobumos jonu veidā un piedalās dažādu ogļhidrātu un olbaltumvielu veidošanā, barības vielu uzņemšanas un elpošanas procesos, kā arī ūdens apritē auga audos. Vēl viens elements, kas ir apgabala un ar aizsargāto nosaukumu apzīmētā produkta raksturīga iezīme, ir šķirnes “Ogliarola del Vulture” klātiene – tā ir vietējā šķirne, kas izkopta gadsimtu gaitā dabiskā veidā un ar olīvu audzētāju palīdzību un aizņem noteiktā ģeogrāfiskā apgabala zemes platības: šī šķirne nav varējusi izplatīties ne lielākā augstumā virs jūras līmeņa ziemas skarbuma dēļ, ne arī siltākos apvidos, jo tajos aug ražīgākas šķirnes, pie kurām piederošajiem kokiem ir lielāks augšanas spars, un tie ir izturīgāki pret augstām temperatūrām. Vairāki autori ir pierādījuši, ka pastāv sakarība starp šķirnes izcelsmi un izturību pret dažādu temperatūru: šķirnēm, kas izaudzētas aukstākās vietās, ir mazāka izturība pret augstām temperatūrām, savukārt siltākās vietās izaudzētas šķirnes pret šādam temperatūrām ir izturīgākas, un otrādi. Tāpēc “Ogliarola del Vulture” aug vienīgi ar ACVN Vulture apzīmētās olīveļļas ražošanas apvidū. Vultures kalna apkaimē olīvas ir ne tikai ražošanas resurss, bet arī raksturīgs ainaviskās identitātes un apgabala vides elements, kas šo teritoriju aizsargā no nelabvēlīgu laikapstākļu ietekmes, kādus šim apvidum bieži vien nākas piedzīvot. Augdami uz Vultures kalna austrumu un dienvidu nogāzēm, olīvkoki faktiski aizņem slīpos zemesgabalus, un tādējādi šie koki darbojas kā augsni aizsargājošs faktors, kam ir tikpat liela nozīme kā kalnu mežam. Tas ir faktors, kas aizsargā arī teritorijas hidroģeoloģisko stabilitāti un cilvēku apdzīvotās vietas, kas ierīkotas zemesgabalos, kurus to slīpuma dēļ nevarētu izmantot citām kultūrām. Vultures apvidū olīvkoki bijuši sastopami jau antīkajā laikmetā, kā par to liecina dažādi vēsturiskie dokumenti, kas atrodami Potencas Valsts arhīvā, kurā glabājas dažādi statistikas un vēstures dati ar teritorijas un olīvu audzēšanas aprakstu. No šo dokumentu klāsta var secināt, ka Vultures apvidū jau izsenis audzētas olīvas un ražota eļļa un ka šī ražošana attīstījusies un paplašinājusies, pakāpeniski iegūstot arvien lielāku nozīmi apgabala tautsaimniecībā.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājaslapu (www.politicheagricole.it), uzklikšķinot uz Prodotti DOP IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.